LIETUVOS RESPUBLIKOS

SOCIALINĖS APSAUGOS IR DARBO MINISTRAS

ĮSAKYMAS

DĖL LIETUVOS RESPUBLIKOS SOCIALINĖS APSAUGOS IR DARBO MINISTRO 2015 M. KOVO 19 D. ĮSAKYMO NR. A1-139 „DĖL SPRENDIMO DĖL UŽSIENIEČIO DARBO ATITIKTIES LIETUVOS RESPUBLIKOS DARBO RINKOS POREIKIAMS PRIĖMIMO TVARKOS APRAŠO PATVIRTINIMO“ PAKEITIMO

2020 m. spalio 23 d. Nr. A1-1034

Vilnius

P a k e i č i u Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašą, patvirtintą Lietuvos Respublikos socialinės apsaugos ir darbo ministro 2015 m. kovo 19 d. įsakymu Nr. A1-139 „Dėl Sprendimo dėl užsieniečio darbo atitikties Lietuvos Respublikos darbo rinkos poreikiams priėmimo tvarkos aprašo patvirtinimo“:

1.	Papildau 2.12 papunkčiu:

„2.12. turi daugkartinę nacionalinę vizą, išduotą Vizos išdavimo tvarkos aprašo, patvirtinto Lietuvos Respublikos vidaus reikalų ministro ir Lietuvos Respublikos užsienio reikalų ministro 2017 m. gruodžio 28 d. įsakymu Nr. 1V-899/V-330 „Dėl Vizos išdavimo tvarkos aprašo patvirtinimo“, 70.19–70.21 papunkčiuose nurodytais atvejais.“

2.	Pakeičiu 7.2 papunktį ir jį išdėstau taip:

„7.2. informaciją apie užsieniečio turimą kvalifikaciją, jos atitiktį darbo vietai ir ne mažesnę negu vienų metų darbo patirtį pagal turimą kvalifikaciją per pastaruosius penkerius metus (jeigu Aprašo 2.12 papunktyje nurodytas užsienietis neturi kvalifikacijos ir (ar) darbo patirties, – informaciją apie šio užsieniečio atitiktį darbdavio keliamiems kvalifikaciniams reikalavimams konkrečiam darbui atlikti, pareigoms eiti). Jeigu darbdavys yra įtrauktas į Patvirtintų įmonių sąrašą ir užsienietis atitinka Aprašo 21 punkte nurodytą sąlygą, pateikiama darbdavio informacija apie užsieniečio turimą kvalifikaciją ir jos atitiktį darbo vietai arba ne mažesnę negu vienų metų darbo patirtį pagal darbdavio nurodytą profesiją per pastaruosius penkerius metus;“.

3.	Pakeičiu 7.4 papunktį ir jį išdėstau taip:

„7.4. pažymą apie užsieniečio darbą toje darbovietėje, nurodant darbuotojo darbo funkcijas ir darbo užmokesčio dydį (vietoj Aprašo 7.2 papunktyje nurodytos informacijos), jei kreipiamasi dėl Aprašo 2.2, 2.4, 2.5, 2.8–2.12 papunkčiuose nurodyto užsieniečio. Valstybinio socialinio draudimo fondo valdybos informacinėje sistemoje patikrinamas apskaičiuotų ir per visą užsieniečio dirbtą laikotarpį jo sumokėtų mokesčių ir valstybinio socialinio draudimo įmokų dydis.“

4.	Pakeičiu 11.1.1 papunktį ir jį išdėstau taip:

„11.1.1. Aprašo 2.2, 2.3, 2.7, 2.12 papunkčiuose nurodytais atvejais – Lietuvos Respublikos išduotoje daugkartinėje nacionalinėje vizoje;“.

5.	Pakeičiu 12 punktą ir jį išdėstau taip:

„12. Priėmęs Aprašo 7 punkte nurodytus dokumentus, Užimtumo tarnybos darbuotojas patikrina, ar užsieniečio turima kvalifikacija ir darbo patirtis, nurodyta Aprašo 7.2 papunktyje, yra tinkama darbdavio užregistruotai laisvai darbo vietai, nurodytai Aprašo 6.2 papunktyje, užimti ir yra tinkama darbo funkcijoms, nustatytoms darbdavio įsipareigojime įdarbinti užsienietį arba darbo sutartyje, nurodytiems Aprašo 7.3 papunktyje, vykdyti. Jeigu Aprašo 2.12 papunktyje nurodytas užsienietis neturi kvalifikacijos ir (ar) darbo patirties, Užimtumo tarnybos darbuotojas patikrina informaciją apie užsieniečio atitiktį darbdavio keliamiems kvalifikaciniams reikalavimams konkrečiam darbui atlikti, pareigoms eiti. Darbdavio pageidavimu Užimtumo tarnybos darbuotojas išduoda dokumentų gavimo pažymą.“

6.	Pakeičiu 14 punktą ir jį išdėstau taip:

„14. Prašymą priimti sprendimą dėl Aprašo 2.2–2.7 ar 2.12 papunktyje nurodyto užsieniečio darbo atitikties Lietuvos Respublikos darbo rinkos poreikiams darbdavys gali pateikti ne anksčiau kaip likus 5 mėnesiams ir ne vėliau kaip likus 1 mėnesiui iki leidimo dirbti Lietuvos Respublikoje arba daugkartinės nacionalinės vizos, arba leidimo laikinai gyventi, išduoto užsieniečiui pagal Lietuvos Respublikos įstatymo „Dėl užsieniečių teisinės padėties“ 40 straipsnio 1 dalies 41 punktą, arba leidimo laikinai gyventi, išduoto užsieniečiui pagal Lietuvos Respublikos įstatymo „Dėl užsieniečių teisinės padėties“ 44 straipsnio 1 dalies 3 punktą, galiojimo laiko pabaigos, jeigu užsienietis ketina dirbti Lietuvos Respublikoje. Prašymo priimti sprendimą dėl užsieniečio darbo atitikties Lietuvos Respublikos darbo rinkos poreikiams pateikimo terminas netaikomas Aprašo 2.12 papunktyje nurodytam užsieniečiui.“

Socialinės apsaugos ir darbo ministras	Linas Kukuraitis